આ ઘટના સાઉદી અરેબિયાની છે. શનિ અને રવિવારની વચ્ચેની મધરાતે એક મહિલા બરાબર બારના ટકોરે પોતાના ઘરની બહાર નીકળી. ચાર વર્ષના દીકરાને ઉંઘાડી દીધો અને કારની ચાવી લઈને બહાર આવી. રિયાધના નાર્જિસ વિસ્તારમાં તેનું ઘર આવેલું છે. સફેદ રંગનો અબાયા (બુરખો, જેમાં ચહેરો ખુલ્લો રહી શકે) તેણે ધારણ કર્યો હતો. બહાર પાર્ક કરેલી પોતાની GMC કાર પણ સફેદ રંગની. સાથે તેની બહેનપણી પણ હતી. બંને નારીઓ કારમાં સવાર થઈ. નાર્જિસની એ શેરીમાં હજી પણ કેટલાક લોકો જાગતાં હતાં. તે લોકો સમર નામની આ નારીને સારી રીતે જાણતા હતા, કેમ કે તે ટીવી એન્કર તરીકે કામ કરે છે. પણ તેને કાર ચલાવતી જોવી એ તેમના માટે પણ લહાવો હતો. એક પડોશી મોડેથી ખરીદી કરીને આવ્યાં હતાં. તેમના હાથમાં બે થેલા હતાં. તેમણે પોતાની કારમાંથી થેલા કાઢ્યાં અને પોતાની કારના હૂડ પર રાખીને સમરને જોતાં જ રહી ગયાં.